Gueten Oobe zämme, sind yyr alli do  zem Schnitzelbängg go singe, sind mir doo yyne koo  wie jedes Joor - yyr kenned s scho - isch s bi uns Brogramm  mr singe  zämme noch em Värs Tam Taram Tam Tam  Tam Taram Tam Tam Tam Tam Tam Taram Tam Tam    Dr Haider wird gwäält, Europa schreyt, bald druff sait är ade  jetzt kaame yyn, schyynt s, im Museum näbenem Oetzi gsee  dr Blocher wird zem Gligg nit gwäält dangg em Barlamänt  fuffzig Stimme entspräche genau sym Intelligänzquotiänt    Dunggli Wolgge yber Monaco, muess dr Hauguscht züügle  sy liess sich schaide, sy well e kain, wo anderi däät verprüügle  sig nit  druurig, de hesch Qualitäte, das hämmer längschtens gsee  so Lyt sinn gfroogt als Drämmlifierer by dr BVB    Bim TV3 bewirbt sich e Daame, wo zem Robinson wetti  gärn, aber s git zwai Aendrige fir sy, Frau Martinetti  erschtens git s kai Merlot und Pasta - isch e glyych, ich mache mit  zwaitens hämmer gluegt, dass es uff dr Insle kaini junge Männer git    Dr Oogi gratuliert Turin und lyytet dääne aa  är schwätzt änglisch, nit  italiänisch, will är daas, schyynt s, besser kaa  hello Luusers, let's make a deal, gif öös bägg Olympia  and you can then als Gäägelaischtig from öös the Expo ha    In dääre Halle kasch s Dach verschiebe, das git e braiti Lugge  ooni die hätt me dr Kool dur d Dyyre miesse drugge  är liggt uff em Ranze und nit uff em Rugge, isch das immer so by de Schwoobe  nai, das sell zaige, do het me yym d Spände yynegschoobe    E gettligi Aura umgit in däm Ruum d Uriella und dä  uss Poole  was macht die doo, die het immer gsait en UFO wurd se hoole  d Organ vom Papst sinn luggeloos im Inventar notiert  by sim beschte Stigg stoot hinde draa, das haig är nie beriert    Joore lang isch sy Spitze gsi, am Tennisarm gseht me s guet  no besser gsehsch, dass d Schproochentwigglig mit syybe stoppe duet  und dä do isch syt 50 Joor do, erinnere sy sich draa?  und sy, dä blyybt, bis widder e Schwyzer e Abfaart gwinne  kaa.    Dä Yygang hän sy verbraitere miesse, jetzt kunsch vyyl besser duure  do in het s grossi Greessene - lueg em Blocher syni Schnuure  e ryysige Ruum fir nur ai Schnuure, git s denn sunscht nit z gsee?  ah nai, do im Egge het s no d Hirni vo dr ganze SVP    Wägem Haider däm Büffel git s laider e Rüffel fir e Schüssel diräggt uss Brüssel  sy nämme em Schüssel dr Schlüssel fir Brüssel, nur d Schwyyz het kai dumme Rüssel  "Freude  herrscht", verkindet dr Oogi, nur ai Sanggzion miess sy  s näggschdi Joor sind yyr sicher nit am Lauberhoorn drbyy    Mit "Peep-Peep-Peep" duet dr Gildo mit Abstand erschte mache  das Joor gwinnt "Wadde-hadde-dudde-da", die sinn doch nit ganz bache  sy wääle im Schwarzwald dr Herr Uriella trotz sym Seggdegwand  do hilft nur no ains, e Maschendrahtzaun ums ganze Schwoobeland    8 Ussländer het dr FC Ziiri, drum goot s em Ponte  schlächt  het Basel syybe oder zää? Kaine waiss es rächt  dr Jäggi will s wysse, froogt dr Verband, es loot yyn nimm in Rue  "zelle bi unserne Ussländer d Zircher au drzue?"     Zerscht luegt yyn dr Papst neygiirig aa und beriert yyn zaart  nooch linggs und rächts goots butterwaich, nooch uffe und aabe haart  sy Härz schloot schnäller - s isch s erschte Mool - yyri Gedangge sin nit guet  so isch s wenn är bi sim Babbamobil schalte leere  duet    So, das wär s fir hitte gsi vo unserem Schnitzelbangg  hoffendlig hän yyr Fraid dra gha, mr saage härzlig Dangg  wyyterhin e scheene Oobe und e tolls Brogramm  mached s guet bis zem näggschde Mool ­ Eyri zwai Tam Tam  Tam Taram Tam Tam Tam Tam Tam Taram Tam Tam